दो-तीन दशक पहले मीडिया की चमक-दमक और पत्रकारों का रुतबा देख कर ठेकेदारों, नेताओं आदि ने इस क्षेत्र में घुसना शुरू किया। अब यह गंगा दोनों तरफ से बराबर बह रही है। पत्रकारिता के दम पर अमीर हुए मालिकों ने अपने रसूख का बेजा इस्तेमाल कर कारोबार के विभिन्न क्षेत्रों में पांव पसारना शुरू कर दिया है। वे नमक-तेल, मकान-मॉल बना रहे हैं, विद्यालय और विश्वविद्यालय चला रहे हैं, डांडिया नचा और व्यापारिक मेलों का आयोजन कर रहे हैं। बस नहीं कर रहे हैं, तो पत्रकारिता, जिसने उन्हें इस मुकाम पर पहुंचाया है! इतने कारोबारों में फंसे होने के कारण निष्पक्ष और स्वतंत्र पत्रकारिता करने की अब उनमें हिम्मत ही नहीं बची है।